  Виталий Пронин Китайын вируслэсь адямиос кулылыны кутскизы но, асьме егитъёс, ымнырзэс маскаен ватыса, флешмобъёс ортчытъяны ӧдъязы... Жалян, валан вылысь ӧвӧл — серем карыса — ульча кузя ветлӥсьёсты кышкатъязы, пыд азязы уськытскыса... Чер Москвае вуэм бере но оскем ӧз поты — со кыдёкын ук. Ижын висись сюриз — гуртоос нокыӵе ӧз кариське: ми трос калык пӧлтӥ ум ветлӥське, азбармы асьмелэн... Табере тани гурт пытсамын. Со дыре ик адямиос ялан вогъясько на самоизоляция, карантин пумысен. Катъёсты, эскерисьёсты пӧян амалъёс утчало. Мар веранэз — мыным но вазиськылӥзы ни, ужаны лэзись справка курыса! Уг паймы, таӵе но вуз карон кутскиз ке. Табере асьме шаерын но черламъёслэн лыдзы нуналмысь йылэ. Сыӵе дыръя уката паймыто черке ветлӥсьёс. Бен, мон черке туж шер пырасько, соин, дыр, татысь кайгузэ уг адӟиськы. Но ужаны дорын луэ бере, малы уг луы дорын вӧсяськыны? Ми газет поттӥськом азьвыл сямен ик. Зэмзэ вераса, ужан амалъёсты чутрак воштэммы уг луы. Ваньмыз доразы пукон вакытэ семьяосын ваньмызлы уг тырмы компьютер, адямиос дышемын ӧвӧл доразы ужаны. Та ласянь али ӟеч ӵектонэн потэ «Огъя Россия» партия — ёрмыса улӥсь семьяосысь нылпиослы, сиён-юон сяна, луонлык утчалозы компьютер висъяны. Но техника ас кожаз ужез уг лэсьты, табере тросгес выль программаосын, приложениосын ужаны дышетсконо. Дышымтэ вылысь шуг, вылаз ик, шуак лобӟе Интернет. Гурт удысын ужасьёслы соин вырыны маза ӧвӧл — соослы гыроно-кизёно, пудоез утялтоно, соин карантин — туж иназ. Юмшан дыръёс вуозы ай.  